Tez yurar yo‘lovchi poyezdlari harakatini tashkil etgan holda “Qarshi-Kitob” temir yo‘l liniyasini elektrlashtirish” investitsiya loyihasini amalga oshirish chora-tadbirlari to‘g‘risida

Respublika temir yo‘llari tarmog‘ini yanada rivojlantirish, temir yo‘l transportida elektrlashtirish va zamonaviy texnologiyalarni joriy etish hisobiga yo‘lovchi va yuk tashish samaradorligini oshirish, xalqaro standartlarga muvofiq “Qarshi-Kitob” temir yo‘l liniyasida tez yurar yo‘lovchi poyezdlari harakatini tashkil etish maksadida: 
 1. O‘zbekiston Respublikasi Iqtisodiyot vazirligi, Moliya vazirligi va “O‘zbekiston temir yo‘llari” AJning 2017-2018-yillarda tez yurar yo‘lovchi poyezdlari harakatini tashkil etgan holda “Qarshi-Kitob” temir yo‘l liniyasini elektrlashtirish” investitsiya loyihasini amalga oshirish (keyingi o‘rinlarda — investitsiya loyihasi) to‘g‘risidagi taklifi qabul qilinsin. 
 2. Hisob-kitob narxi ekvivalenti 58,87 mln. AQSh dollari miqdoridagi:
 “O‘zbekiston temir yo‘llari” AJning ekvivalenti 18,58 mln. AQSh dollari hamda “O‘zbekenergo” AJning ekvivalenti 7,31 mln. AQSh dollari miqdoridagi o‘z mablag‘lari; 
 “O‘zbekiston Respublikasining 2018-yilgi Davlat budjeti mablag‘lari parametrlarida nazarda tutiladigan 50,0 mlrd, so‘mga teng (ekvivalenti 14.06 mln. AQSh dollari) miqdoridagi markazlashtirilgan investitsiya mablag‘lari; 
 investitsiya loyihasi doirasida valyuta xarajatlarini moliyalashtirish uchun “O‘zbekiston Respublikasi Tashqi iqtisodiy faoliyat milliy banki tomonidan qayta moliyalashtiriladigan, O‘zbekiston Respublikasi Tiklanish va taraqqiyot jamg‘armasining “O‘zbekiston temir yo‘llari” AJga taqdim etadigan 18,92 mln. AQSh dollari miqdoridagi kreditining qayta moliyalashtirish uchun bankning 0,5 foiz miqdordagi marjasini qo‘shganda yillik 2,5 foizli stavka bilan 2 yillik imtiyozli davrni qo‘shib hisoblaganda 15 yil muddatga beriladigan krediti investitsiya loyihasini moliyalashtirish manbalari etib belgilansin.
 3. Belgilansinki: 
 investitsiya loyihasini amalga oshirish, texnik-iqtisodiy hisob-kitobni ishlab chiqqan holda bir bosqichli tartibda amalga oshiriladi; 
 “O‘zbekiston temir yo‘llari” AJ jalb etilayotgan kreditdan maqsadli foydalanilishi hamda investitsiya loyihasini samarali amalga oshirish yuzasidan javobgar ijro etuvchi organ hisoblanadi; 
 investitsiya loyihasini amalga oshirish doirasida jalb etilayotgan kreditni so‘ndirish, uning foizlari va komissiyalarini to‘lash bilan bog‘liq sarf-xarajatlar “O‘zbekiston temir yo‘llari” AJning o‘z mablag‘lari hisobidan amalga oshiriladi; 
 loyihani amalga oshirish doirasida tashqi elektr ta’minoti obyektlarini loyihalash va qurish “O‘zbekiston temir yo‘llari” AJning o‘z mablag‘lari hisobidan amalga oshiriladi.
 4. Investitsiya loyihasini amalga oshirish doirasida: 
 “O‘zbekiston temir yo‘llari” AJ — “Qarshi-Kitob” temir yo‘l liniyasida tez yurar yo‘lovchi poyezdi harakatini tashkil etish bilan birgalikda elektrlashtirish bo‘yicha bosh buyurtmachi; 
 “O‘zbekenergo” AJ — tashqi elektr ta’minoti obyektlarini qurish bo‘yicha bosh buyurtmachi; 
 “Toshtemiryo‘lloyiha” MChJ va “Sredazenergosetproyekt” AJ — bosh loyiha tashkilotlari; 
 “O‘zbekiston temir yo‘llari” AJ va “O‘zbekenergo” AJning tarkibiy bo‘linmalari — bosh pudrat tashkilotlari etib belgilansin. 
 5. “O‘zbekiston temir yo‘llari” AJ va “O‘zbekenergo” AJ 2018-yilning 1-yanvariga qadar muddatda investitsiya loyihasining texnik-iqtisodiy hisob-kitobini tasdiqlash uchun O‘zbekiston Respublikasi Vazirlar Mahkamasiga kiritsin. 
 6. “O‘zbekiston temir yo‘llari” AJ va “O‘zbekenergo” AJga, investitsiya loyihasini amalga oshirish doirasida, istisno tariqasida: 
 2018-yilning 1-apreliga qadar “Qarshi-Kitob” temir yo‘l liniyasini elektrlashtirish bilan birga tez yurar yo‘lovchi poyezdi harakatini tashkil etgan holda tashqi elektr ta’minoti obyektlarini qurish bilan bir vaqtda loyiha-smeta hujjatlarini ishlab chiqishni parallel ravishda olib borishga; 
 tender savdolarini o‘tkazmasdan, mahsulot ishlab chiqaruvchi zavodlar yoki ularning rasmiy dilerlari (distribyutorlari) bilan ortib jo‘natishdan oldingi majburiy inspeksiyani o‘tkazgan holda eng yaxshi takliflarni tanlab olish asosida uskunalar va materiallar, ehtiyot qismlar, butlovchi buyumlar va uzellar yetkazib berish to‘g‘risida shartnomalar tuzishga; 
 O‘zbekiston Respublikasi Tiklanish va taraqqiyot jamg‘armasi, O‘zbekiston Respublikasi Tashqi iqtisodiy faoliyat milliy banki bilan birgalikda loyihaning texnik-iqtisodiy hisob-kitobi tasdiqlanguniga qadar belgilangan tartibda vakolatli organlarda ekspertizadan o‘tgan import shartnomalari bo‘yicha, shuningdek, mamlakatimizning pudrat tashkilotlari va mahsulot yetkazib beruvchilari bilan tuzilgan shartnomalar bo‘yicha moliyalashtirishni ochishga ruxsat berilsin. 
 7. O‘zbekiston Respublikasi moliya vaziriga investitsiya loyihasini amalga oshirishni moliyalashtirish uchun jalb etilayotgan O‘zbekiston Respublikasi Tiklanish va taraqqiyot jamg‘armasining qayta moliyalashtiriladigan krediti bo‘yicha “O‘zbekiston temir yo‘llari” AJning O‘zbekiston Respublikasi Tashqi iqtisodiy faoliyat milliy banki oldidagi majburiyatlari yuzasidan belgilangan tartibda O‘zbekiston Respublikasining Davlat kafolatini berish vakolati berilsin. 
 8. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, “O‘zbekenergo” AJ, “O‘zbekneftgaz” MXK investitsiya loyihasini amalga oshirish doirasida, mansubligiga qarab, o‘z mablag‘lari hisobiga, qurilish hududiga tushayotgan mavjud muhandislik kommunikatsiyalarini ko‘chirish va ulash, shuningdek, muhandislik kommunikatsiyalarining uzluksiz ishlashini ta’minlashni hisobga olgan holda ularning loyiha hujjatlariga muvofiq ulanishi bilan bog‘liq ishlarni amalga oshirsin. 
 9. Investitsiya loyihasini amalga oshirish doirasida uning barcha qatnashchilari 2019-yilning 1-yanvariga qadar: 
 belgilangan tartibda tasdiqlanadigan ro‘yxatlar bo‘yicha respublikamizda ishlab chiqarilmaydigan va olib kelinadigan, uskunalar va materiallar, ehtiyot qismlar, butlovchi buyumlar va uzellar, texnologik hujjatlar va jihozlar bojxona to‘lovlaridan (bojxona rasmiylashtiruvi yig‘imlaridan tashqari); 
 tovarlar, ishlar (xizmatlar), shu jumladan, O‘zbekiston Respublikasining norezidentlari tomonidan bajarilgan ishlar (ko‘rsatilgan xizmatlar) qo‘shilgan qiymat solig‘idan. shuningdek, O‘zbekiston Respublikasi Vazirlar Mahkamasi huzuridagi Respublika yo‘l jamg‘armasiga hamda O‘zbekiston Respublikasi Moliya vazirligi huzuridagi Budjetdan tashqari ta’lim va tibbiyot muassasalarining moddiy-texnika bazasini rivojlantirish jamg‘armasiga to‘lanadigan majburiy ajratmalar va yig‘imlardan; 
 bajarilgan ishlar (ko‘rsatilgan xizmatlar)dan olingan O‘zbekiston Respublikasi norezidentlarining daromadlari qismida foyda solig‘idan; 
 “O‘zbekiston temir yo‘llari” AJ tashkilotlari tomonidan beg‘araz asosda topshirilayotgan va qabul qilinayotgan mulk qismida foyda solig‘i to‘lashdan ozod qilinsin.
 10. O‘zbekiston Respublikasi Iqtisodiyot vazirligi, “O‘zmetkombinat” AJ, “O‘zqurilishmateriallari” AJ bosh buyurtmachilarning ish hujjatlari parametrlarini hisobga olgan holda taqdim etiladigan asoslangan hisob- kitoblarga ko‘ra, investitsiya loyihasini amalga oshirish uchun zarur bo‘lgan sement va metall prokati ajratilishi hamda to‘g‘ridan to‘g‘ri shartnomalar bo‘yicha boshqariladigan narxlarda yetkazib berilishini ta’minlasin.
 11. O‘zbekiston Respublikasi Iqtisodiyot vazirligi va Moliya vazirligi O‘zbekiston Respublikasining 2018-yilgi Investitsiya dasturini shakllantirishda “Qarshi-Kitob” temir yo‘l liniyasini elektrlashtirish bilan birga tez yurar yo‘lovchi poyezdi harakatini tashkil etish ishlarini moliyalashtirish uchun O‘zbekiston Respublikasining Davlat budjetidan tegishli mablag‘lar ajratilishini nazarda tutsin. 
 12. O‘zbekiston Respublikasi Tashqi ishlar vazirligi “O‘zbekiston temir yo‘llari” AJ buyurtmanomalariga ko‘ra, investitsiya loyihasini amalga oshirishda ishtirok etayotgan xorijiy mutaxassislar uchun kirish vizalarini konsullik va boshqa yig‘imlar undirilmagan holda rasmiylashtirishni ta’minlasin. 
 13. O‘zbekiston Respublikasi Ichki ishlar vazirligi “O‘zbekiston temir yo‘llari” AJ buyurtmanomalariga ko‘ra, investitsiya loyihasini amalga oshirishda ishtirok etayotgan xorijiy mutaxassislarga ko‘p martalik vizalar rasmiylashtirilishi, berilishi va muddati uzaytirilishini, shuningdek, vaqtincha yashash joyida vaqtinchalik ro‘yxatga olinishi va uning muddati uzaytirilishini davlat boji undirmasdan ta’minlasin. 
 14. O‘zbekiston Respublikasi Davlat arxitektura va qurilish qo‘mitasi investitsiya loyihasini amalga oshirish doirasida belgilangan tartibda shaharsozlik hujjatlarining davlat ekspertizasidan o‘tkazilishini ta’minlasin hamda qurilish-montaj ishlarining sifati ustidan davlat arxitektura-qurilish nazoratini o‘rnatsin. 
 15. Qashqadaryo viloyati hokimligi belgilangan tartibda: 
 bir oy muddatda “Qarshi-Kitob” temir yo‘l liniyasini elektrlashtirish bilan birga tez yurar yo‘lovchi poyezdi harakatini tashkil etish bilan birgalikda elektrlashtirish bilan bog‘liq obyektlar barpo etilishiga yer uchastkalari ajratilishini; 
 “Qarshi-Kitob” temir yo‘l liniyasini elektrlashtirish bilan birga tez yurar yo‘lovchi poyezdi harakatini tashkil etish bo‘yicha ishlar o‘tkaziladigan tumanda yashovchi fuqarolarning investitsiya loyihasida nazarda tutilgan muddatlarda ko‘chirilishini; 
 yer maydonlari ajratilishi munosabati bilan (fermer xo‘jaliklarining ko‘rgan zararlari, qirqilgan daraxtlar, fuqarolarning ko‘chirilishini yuzasidan) tovon puli mahalliy budjet mablag‘lari va qonun hujjatlarida taqiqlanmagan boshqa manbalar hisobidan to‘lanilishini ta’minlasin. 
 16. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” aksiyadorlik jamiyati boshqaruvi raisi A.J. Ramatov zimmasiga yuklansin.